Vanha Dursley-Pedersen-pyörä 1900-luvun alusta.
Dursley-Pedersen noin vuodelta 1910.
**Pedersen** on tanskalaisen insinöörin Mikael Pedersenin (1855-1929) 1890-luvun alussa suunnittelema polkupyörä. Sitä valmistettiin Dursley Pedersen -nimisenä vuosina 1896-1922 Dursleyssä, Englannissa. Sen jälkeen Pedersenin suunnitteleman rungon mukaista polkupyörää on valmistettu replikoina vuodesta 1978 alkaen.

Pedersen-pyörän tunnistaa "riippumattosatulasta", jossa satula on ripustettu vyön ja jousien varaan, kolmion muotoihin perustuvasta runkorakenteesta eli ristikkopalkkirakenteesta ja pystysuorasta ajoasennosta. Viimeksi mainitusta syystä Pederseniä kutsutaan myös terapeuttiseksi polkupyöräksi.

Uusi polkupyörä
---------------

> »Mr. M. Pedersen Dursleystä, sillä nerokkuudella josta hän on tunnettu, on viime aikoina rakentanut turvapyörä-tyyppisen polkupyörän, jolla on huomattavia ominaisuuksia. Sen paino on ainoastaan 19 paunaa (8,6 kiloa) ja tekijä on testannut sen vahvuutta epätavallisella tavalla, ajamalla Whitewaylle (hyvin jyrkkä kukkula) Dursleyssä, Englannissa.» 
> 
> 

*The Dursley Gazette* 21. lokakuuta 1893 
Mikael Pedersen (1855–1929).
Polkupyörän runko muistuttaa ristikkosiltaa, jonka vahvuutta kuva havainnollistaa.
Mikael Pedersen tunnetaan tanskalaisena maitoseparaattorin keksijänä. Hän muutti Englantiin vaimonsa kanssa vuonna 1893, työskennelläkseen suuren maatalouskoneita valmistavan tehtaan *Lister and Co*:n kanssa, joka sijaitsi pienessä Dursleyn kaupungissa Gloucestershiressa. Lister valmisti Pedersenin Tanskassa keksimää *Alexandra*-separaattoria. Näiden kysyntä oli suuri ja separaattorien myynnistä saatujen tulojen johdosta Pedersenistä tuli varakas.

Mikael Pedersen oli harrastanut polkupyöräilyä yli kahdenkymmenen vuoden ajan, ajaen noin 5 000 mailia pyöräilykaudella. Hän havaitsi, että polkupyörien rakenteessa oli paljon kehittämisen mahdollisuuksia, vaikkakin safety-tyyppinen polkupyörä oli hänen mielestään tuolloin pisimmälle kehitetty. Pedersen suunnitteli aluksi mahdollisimman miellyttävän satulan. Hän kehitti myös kolmioihin perustuvan runkomuodon, jota piti ristikkorakenteen takia kestävimpänä. Varhaiset mallit Pedersen rakensi puusta.

Ensimmäiset polkupyörät valmistuivat tuotannossa vuosina 1897–1899. Dursley Pedersen Co. perustettiin kesällä 1899. Sen omistivat tehtaanomistaja Lister, hänen poikansa ja Pedersen. Yhtiö lopetti polkupyörien tekemisen vuonna 1917, mutta toiset yritykset jatkoivat pyörän valmistamista lisenssillä vuoteen 1922 asti. Mikael Pederseniä luonnehditaan usein hieman omituisena henkilönä, josta mainitaan tavallisesti, että hän oli insinöörinä ja keksijänä huomattavasti parempi kuin liikemiehenä ja tehtaanjohtajana.

Ei tiedetä tarkkaan, kuinka paljon Durseley Pedersen pyöriä valmistettiin vuosien 1897 ja 1922 välisenä aikana, mutta jotkut tutkijat arvelevat niitä olleen noin 30 000. Tehtaassa tuotettiin myös "timanttirunkoisia" polkupyöriä. Dursley Pederseniä valmistettiin myös tandemeina sekä kolmin- tai nelinajettavina. Tuotteiden myynti ei saavuttanut ennakoitua tasoa, koska hinnat olivat korkeita verrattuna muihin vastaaviin. Vuonna 1903 miesten B.S.A. polkupyörän saattoi ostaa kolmella punnalla, kun taas halvin Pedersen maksoi yli 17 puntaa. Kevein Pedersenin rungolla varustettu polkupyörä painoi 14 paunaa (6,35 kg).

Pedersen kehitti myös kolmivaihteisen, takanavassa olevan vaihdejärjestelmän. Dursley Pedersen tunnettiin myös kilpapyöränä ja sillä ajettiin lukuisia ennätyksiä. Vuonna 1900 Pedersen tuotti taittuvarunkoisen polkupyörän Britannian armeijalle, mutta sitä ei hyväksytty. Vuonna 1903 Pedersen asensi polkupyörään moottorin.

Jälkituotanto
-------------

Pedersen-pyörä vuodelta 2004.
Pedersen-pyörien valmistus lopetettiin, mutta niiden maine säilyi. Jesper Sølling Tanskassa havaitsi mahdollisuuden valmistaa kopioita kuuluisasta pyörästä. Hän selvitti vanhoista Mikael Pedersenin piirustuksista pyörän toimintaperiaatteet ja rungon mitat ja ryhtyi rakentamaan Pedersenin kehittämien runkojen kaltaisia kopioita, osaksi soveltaen niihin nykyaikaista polkupyörätekniikkaa.

Ensimmäinen pyörä valmistui vuonna 1978 Kristianiassa Kööpenhaminassa. Søllingin valmistamat Pedersenit ovat alkuperäisen Dursley Pedersenin mukaan rakennetuista kuuluisimpia. Niitä kutsutaan nimellä Copenhagen Pedersen.

Sølling muutti pieneen pohjoisjyllantilaiseen Ebeltoftin kylään vuonna 1993 ja rakensi sinne polkupyörän runkosepän työpajan. 23 vuoden aikana noin 6 000 runkoa 25 eri maahan rakentanut Sølling valmisti noin 200 runkoa vuodessa ja myi runkoja pääasiassa Eurooppaan ja Yhdysvaltoihin. Hänen suurin asiakkaansa saksalainen Kalle Kalkhoff alkoi valmistuttaa runkoja Tšekin tasavallassa ja tuottamaan pyöriä Saksassa, jolloin Sølling ilmoitti lopettavan runkojen tuotannon.

Myös useat muut itse polkupyörän runkoja valmistavat ovat rakentaneet Pedersen-kopioita. Näytä ovat muun muassa Andersen Pedersen, Celtenham Pedersen, Kemper Pedersen ja Sutton Pedersen. Pedersen-ajoja järjestetään muun muassa Tanskassa, Hollannissa ja Saksassa.

Pedersen-pyörä vuosimallia 2001.
Pedersen-polkupyörä mainitaan usein esimerkkinä pohjoismaisesta muotoilusta. Pedersen-mallisen rungon etuja ovat erinomainen rullaavuus, nopeus ja miellyttävä ajoasento sekä kestävyys. Monet selkäsairauksista kärsivät hankkivat Pedersenin, koska sillä voi ajaa selkä suorana ja hieman sivuttain liikkuva satula ei rasita lonkkaa. Pedersen mainitaan joskus myös maailman kauneimpana polkupyöränä.

Jotkut harrastajat kokoavat itse pyöränsä erilaisista osista Pedersen-runkoon, mutta myös valmiita pyöriä eri kokoihin valmistettuna voi ostaa. Valmis Pedersen maksaa varustelusta riippuen Saksassa noin 2 200 - 3 300 euroa (2013). Maalaamaton runko maksaa Saksassa 780 - 950,00 €.

Katso myös
----------

* Polkupyörä

Lähteet
-------

### Viitteet

1. ↑  Mads Rasmussen, Dursley Pedersen cycles. Viitattu 11.4.2008.
2. ↑  Finn Wodschow, Mikael Pedersen of Marbjerg, Denmark. Viitattu 11.4.2008.
3. ↑  Mads Rasmussen, Dursley Pedersen cycles 1898-1912. Viitattu 11.4.2008
4. ↑  Clouchester Histories, Pedersen Cycles. (Arkistoitu – Internet Archive) Viitattu 11.4.2008.
5. ↑  H.A.Garratt: "IV", *The Modern Safety Bicycle*, s. 57. London, New York: Whittaker & CO, 1899. Teoksen verkkoversio (viitattu 7.12.2013). (englanniksi)
6. ↑  "Caught the cycling craze" AIF Cyclist units 1916-1919.(Australian Infantry Forces), Sabretache 1.9.2002. Viitattu 20.11.2008.
7. ↑  Mads Rasmussen, Other Mikael Pedersen inventions. Viitattu 11.4.2008.
8. ↑  Pedersen Manufaktur Die Pedersen Manufaktur Kalkhoff GbR.  Arkistoitu 15.3.2010. Viitattu 14.7.2010. (saksaksi) (englanniksi)
9. ↑  Jesper Sølling: It is over *pedersenbicycle.dk*. Viitattu 14.7.2010. (tanskaksi) (englanniksi) (saksaksi)
10. ↑  Mads Rasmussen, Pedersen Replicas. Viitattu 11.4.2008.
11. ↑  Price List, Saksa, hintaluettelo (Arkistoitu – Internet Archive) Viitattu 28.5.2013.

### Kirjallisuus

* David Evans, *Mr Pedersen - A Man of Genius*, The History Press (1978) 2007. ISBN 0752445057
* David E. Evans, *Pedersen - Ein Rad macht Geschichte*, 1992.
* Finn Wodshow, *Mikael Pedersen 1855 - 1929*, 1998
* *Dursley Pedersen Cycles*, Dursley Pedersen Cycle Company, katalogi vuodelta 1907, uudelleenpainos

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Pedersen (polkupyörä)**.
* Kuvapooli Pedersen-pyöristä (englanniksi)
* Mads Rasmusenin Dursley Pedersen Cycles (englanniksi)
* Runkoseppä Jesper Søllingin sivut (englanniksi)